**“โศกาลัย”**

***กลอนสุภาพ***

|  |
| --- |
| **พระมิ่งหล้าลาขวานทองต้องร้องไห้** |
| **พระมิ่งเมืองจากไปแทบดับดิ้น** |
| **พระมิ่งแก้วคืนกลับฟ้าลาแดนดิน** |
| **พระมิ่งขวัญลาถิ่นแคว้นไทยงาม** |
| **สิ้นฉัตรแก้วร่มโพธิ์ทองของประเทศ** |
| **เคยปกเกศคุ้มเกล้าเหล่าสยาม** |
| **น้ำตาแห่งทวยราษฎร์ทั่วเขตคาม** |
| **ระงมพร่ำทุกยามทั่วเขตไทย** |
| **ขวัญประชาจำลานิราศแล้ว** |
| **ขวัญแผ่นดินปิ่นแก้วผู้ยิ่งใหญ่** |
| **ขวัญสยามครองชนทุกดวงใจ** |
| **ขวัญไผทปกเกล้าเหล่าประชา** |
| **แผ่นดินร้องร่ำไห้ใจจะขาด** |
| **สายน้ำหยาดโศกเศร้าเคล้าแผ่นหล้า** |
| **สายลมลิ่วหวิววาบอาบน้ำตา** |
| **ดวงไฟดับลับฟ้าแผ่นดินมลาย** |
| **ยินเสียงปี่แตรสังข์ดังใจขาด** |
| **เห็นพระเมรุมาศยิ่งใจหาย** |
| **ส่งเทวากลับสวรรค์พรรณราย** |
| **บังคมถวายอภิวาทแทบบาทบดินทร์** |

***นายสุริศร์ ทัดงาม : ประพันธ์***